બનાસકાંઠામાં પઠાણી ઉઘરાણી માટે જાણીતાં એવાં મુક્તેશ્વર મઠનાં જયશ્રીગીરી વિરુદ્ધ હવે લોકો ખૂલીને સામે આવી રહ્યા છે. સાધ્વી પર હત્યા, ખંડણી, લૂંટ, અપહરણ, ધમકી, મારામારી, જાનથી મારી નાખવાની કોશિશ, છેતરપિંડી, હપ્તાખોરી, વ્યાજખોરી વગેરેની ફરિયાદ છે. છેતરપિંડી કેસના સહ આરોપી ચિરાગ રાવલની સ્ટોરી રસપ્રદ છે. ચિરાગની માતાએ પાલનપુરમાં જયશ્રીગીરી સામે ફરિયાદ નોંધાવી છે. ચિરાગે કેસેટના ધંધા માટે જયશ્રી પાસેથી ૬ લાખ રૂપિયા લીધા હતા. ચિરાગ પાસેથી પૈસા પાછા લીધા અને વધુ વ્યાજના પૈસા વસૂલવા ચિરાગનું અપહરણ કરાવ્યું. ઢોરમાર માર્યો. આખરે ચિરાગને જયશ્રીગીરીએ પોતાનો ખાસ સાથીદાર, ડ્રાઇવર બનાવી દીધો. પાલનપુરની ગણેશક્રીમ સોસાયટીમાં રહેતા જયેશ નટવરલાલ મેવાડાએ ત્રણ વર્ષ પહેલાં જયશ્રી પાસેથી સવા લાખ રૂપિયા લીધા હતા. અત્યાર સુધીમાં તેમણે ૮.૫ લાખ રૂપિયા ચૂકવી દીધા છે છતાં સાધ્વીના માણસો વધુ પૈસા ચૂકવવા ધમકીઓ આપતા હતા. સાધ્વીના પૂર્વ પતિ બળદેવગીરીએ પણ છૂટાછેડાના ૫૦ હજાર રૂપિયા આપ્યા અને મહેસાણા જિલ્લો છોડી દેવો પડ્યો હતો.